**ՀԻՄՆԱՎՈՐՈՒՄ**

««ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2022 ԹՎԱԿԱՆԻ ՊԵՏԱԿԱՆ ԲՅՈՒՋԵԻ ՄԱՍԻՆ» ՕՐԵՆՔՈՒՄ ՎԵՐԱԲԱՇԽՈՒՄ, ՓՈՓՈԽՈՒԹՅՈՒՆ ԵՎ ԼՐԱՑՈՒՄ, ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2021 ԹՎԱԿԱՆԻ ԴԵԿՏԵՄԲԵՐԻ 23-Ի N 2121-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ» ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ

**1.Իրավական ակտի անհրաժեշտությունը (նպատակը).**

«Հայաստանի Հանրապետության 2022 թվականի պետական բյուջեի մասին» օրենքում վերաբաշխում, փոփոխություն և լրացում, Հայաստանի Հանրապետության կառավարության 2021 թվականի դեկտեմբերի 23-ի N 2121-ն որոշման մեջ փոփոխություններ և լրացումներ կատարելու մասին» Հայաստանի Հանրապետության կառավարության որոշման նախագծի (այսուհետև՝ Նախագիծ) ընդունման նպատակն է 2022 թվականի պետական բյուջեով նախատեսված Հայաստանի Հանրապետության կառավարության պահուստային ֆոնդի հաշվին Վարչապետի աշխատակազմին (Առողջապահական և աշխատանքի տեսչական մարմնին) հատկացնել՝ 90,238.9 հազ. ՀՀ դրամ՝ բյուջետային ծախսերի տնտեսագիտական դասակարգման «1213» «Տեսչական վերահսկողության ծրագիր» 31009 «ՀՀ առողջապահական և աշխատանքի տեսչական մարմնի շենքային պայմանների բարելավում» միջոցառման շրջանակներում «5113» շենքերի և շինությունների կապիտալ վերանորոգում հոդվածով։

**2․ Ընթացիկ իրավիճակը, խնդիրները և առաջարկվող կարգավորման բնույթը**

Հայաստանի Հանրապետության կառավարության 2020 թվականի սեպտեմբերի 3-ի թիվ 1459-Ա որոշմամբ Առողջապահական և աշխատանքի տեսչական մարմնին (այսուհետև՝ Տեսչական մարմին) անհատույց օգտագործման իրավունքով հատկացվել է Երևան քաղաքի Շենգավիթ վարչական շրջանի Արարատյան փողոցի 26 հասցեում գտնվող` 1617.4 քառ. մետր մակերեսով տարածքը (այսուհետև՝ տարածք)՝ Տեսչական մարմնի կենտրոնական ապարատը և Երևանի տարածքային կենտրոնը տվյալ տարածքում տեղակայելու համար (140 աշխատող)։ Վերոնշյալ տարածքը, որպես Տեսչական մարմնի առօրյա գրասենյակային գործունեությունը կազմակերպելու համար շահագործման ենթակա չէ՝ գտնվում է անմխիթար վիճակում: Տարածքը շահագործելու, աշխատանքային գործունեության բնականոն ընթացքը ապահովելու, նվազագույն պայմաններ ստեղծելու համար անհրաժեշտ է կատարել վերանորոգում:

Տեսչական մարմնի նախաձեռնությամբ, 2021 թվականի հունիսի 10-ին, ՄԱԿ-ի զարգացման ծրագրի հայաստանյան գրասենյակի (այսուհետև՝ ՄԱԶԾ) և Տեսչական մարմնի միջև ստորագրվել էր հուշագիր, ըստ որի, ՄԱԶԾ-ն ստանձնել էր անվճար իրականացնելու նախագծա-նախահաշվային աշխատանքները, պայմանով, որպեսզի հետագայում վերջիններս ֆինանսավորելու է նաև վերանորոգման էներգախնայող մասը՝ 20% -ը։

Վերանորոգման համար ծախսերը Տեսչական մարմնի կողմից ներառվել էին 2022 թվականի պետական բյուջեի հայտում, սակայն 2022 թվականի պետական բյուջեի նախագծի վերաբերյալ 2021 թվականի սեպտեմբերի 11-ին և 22-ին Հայաստանի Հանրապետության կառավարությունում անցկացված քննարկումների ընթացքում Ֆինանսների նախարարության ներկայացուցիչների հետ համատեղ կայացվել է որոշում՝ նշյալ ծախսը ներառել 2022 թվականի պետական բյուջեի Հավելված 6-ում, որպես առաջնահերթություն և նախագծա-նախահաշվարկային աշխատանքների ավարտից հետո՝ 2022 թվականի պետական բյուջեի պահուստային միջոցներից կատարել հատկացում:

ՄԱԶԾ-ի կողմից արդեն իսկ ավարտվել են՝ տեսչական մարմնի շենքի էներգաարդյունավետության բարձրացման և վերանորոգման նախագծա-նախահաշվային փաստաթղթերի մշակման աշխատանքները, ըստ որի ***տարածքի վերանորոգումը նախագծա-նախահաշվային նախնական հաշվարկներով (ներառյալ ՄԱԶԾ-ի կողմից ֆինանսավորվելիք էներգախնայող մասը) կազմում է 249,469.25 հազ. ՀՀ դրամ, և 3,742.1 հազ. ՀՀ դրամ Տեխնիկական հսկողության գումարը, 1,496.8 հազ. դրամ Հեղինակային հսկողության գումարը։***

Հայաստանի Հանրապետության կառավարության 2017 թվականի մայիսի 4-ի N 526-Ն որոշման 1-ին կետի 1-ին ենթակետով հաստատված N 1 հավելվածի 19-րդ կետի 2-րդ ենթակետի պահանջներից ելնելով՝ Տեսչական մարմինը Երևան քաղաքի Շենգավիթ վարչական շրջանի Արարատյան փողոցի 26 հասցեում գտնվող շենքի վերանորոգման աշխատանքների նկատմամբ տեխնիկական և հեղինակային հսկողության ծառայություններ ձեռք բերելու նպատակով դիմել է Հայաստանի Հանրապետության քաղաքաշինության կոմիտե և 2022 թվականի հուլիսի 20-ին ստացել է պատասխան գրություն առ այն, որ նշված օբյեկտի վերանորոգման աշխատանքների նկատմամբ տեխնիկական և հեղինակային հսկողության ծառայությունների համակարգումն իրականացնելն իրատեսական չէ՝ ելնելով ծանրաբեռնվածությունից։ Նշվածի հաշվառմամբ՝ Նախագծում նախատեսվել են համապատասխան կարգավորումներ:

Սույն թվականի ապրիլի 25-ին ՀՀ Վարչապետի աշխատակազմը Տեսչական մարմնի կարիքների համար «Գնումերի մասին» ՀՀ օրենքի 15-րդ հոդվածի 6-րդ մասի 2-րդ կետի հիմքով կազմակերպել է գնման ընթացակարգ (հայտարարվել է պայմանով բաց մրցույթ): Հաշվի առնելով, որ որոշման նախագծով նախատեսվում է գումարը հատկացնել «5113» «Շենքերի և շինությունների կապիտալ վերանորոգում» հոդվածով՝ Նախագիծն ընդունվելուց հետո համապատասխան փոփոխություններ են կատարվելու նաև գնումների էլեկտրոնային համակարգում:

Ելնելով վերոգրյալից և հաշվի առնելով, որ ընթացիկ տարում հնարավոր կլինի ավարտել շինարարական աշխատանքների մի մասը՝ իսկ Տեսչական մարմնի 2022 թվականի բյուջետային ֆինանսավորման հայտով «Շենքերի և կառույցների ընթացիկ նորոգում և պահպանում» հոդվածով նախատեսված է 40 000,0 հազ. ՀՀ դրամ՝ առաջարկվում է 2022 թվականի պետական բյուջեով նախատեսված Հայաստանի Հանրապետության կառավարության պահուստային ֆոնդի հաշվին վարչապետի աշխատակազմին (Տեսչական մարմնին) հատկացնել գումարի մի մասը՝ 90,238.9 հազ. ՀՀ դրամ, որից՝ 3,742.1 հազ. ՀՀ դրամ շինարարական որակի տեխնիկական հսկողության գումար, 1,496.8 հազ. ՀՀ դրամ շինարարության նկատմամբ հեղինակային հսկողության գումար։

**3.Ակնկալվող արդյունքը**

Նախագծի ընդունման արդյունքում կապահովվի Տեսչական մարմնի աշխատանքային գործունեության բնականոն ընթացքը, ինչպես նաև աշխատողների աշխատանքի անվտանգ պայմանների իրավունքը:

**4.Նախագիծը մշակող պատասխանատու մարմինը**

Նախագիծը մշակվել է Հայաստանի Հանրապետության վարչապետի աշխատակազմի տեսչական մարմինների աշխատանքների համակարգման գրասենյակի և Տեսչական մարմնի կողմից համատեղ:

**5. Լրացուցիչ ֆինանսական միջոցների անհրաժեշտության և պետական բյուջեի եկամուտներում և ծախսերում սպասվելիք փոփոխությունների մասին**

Նախագծի ընդունմամբ Հայաստանի Հանրապետության 2022 թվականի պետական բյուջեում նախատեսվում է եկամուտների և ծախսերի ավելացում 90,238.9 հազ ՀՀ դրամի չափով:

**6. Նախագծի ընդունման առնչությամբ ընդունվելիք այլ իրավական ակտերի նախագծերը կամ դրանց ընդունման անհրաժեշտության բացակայության մասին**

Նախագծի ընդունմամբ այլ իրավական ակտերում փոփոխություններ և/կամ լրացումներ կատարելու անհրաժեշտություն չկա։

**7. Կապը ռազմավարական փաստաթղթերի հետ. Հայաստանի վերափոխման ռազմավարություն 2050, Կառավարության 2021-2026թթ. ծրագիր, ոլորտային և/կամ այլ ռազմավարություններ**

Նախագիծը չի առնչվում Հայաստանի Հանրապետության կառավարության 2021-2026թթ. ծրագրին և ռազմավարություններին։